
Приета на основание чл. 62, ал. 10 от Закона за устройство на територията, във връзка с чл. 21, ал. 2 от Закона за местното самоуправление и местната администрация и чл. 4, ал. 1 от Правилника за организацията и дейността на Общинския съвет, неговите комисии и взаимодействието му с общинската администрация с Решение № …..по Протокол № …………. г. на Общински съвет – Две могили,



С Ъ Д Ъ Р Ж А Н И Е:

1.ОБЩИ ПОЛОЖЕНИЯ 									стр.3

2. УПРАВЛЕНИЕ НА ЗЕЛЕНАТА СИСТЕМА					стр.3

3. ПЛАНИРАНЕ И ИЗГРАЖДАНЕ НА ЗЕЛЕНАТА СИСТЕМА			стр.6

4. ИЗИСКВАНИЯ ПРИ СТРОИТЕЛСТВО И ПОСТАВЯНЕ НА ПРЕМЕСТВАЕМИ ОБЕКТИ В ПОЗЕМЛЕНИ ИМОТИ, ПРЕДВИДЕНИ ЗА ЗЕЛЕНИ ПЛОЩИ –РЕАЛИЗИРАНИ И НЕРЕАЛИЗИРАНИ						стр.7

5. ИЗИСКВАНИЯ ПРИ СТРОИТЕЛСТВО И ПОСТАВЯНЕ НА ПРЕМЕСТВАЕМИ ОБЕКТИ В ПОЗЕМЛЕНИ ИМОТИ С ДРУГО ПРЕДНАЗНАЧЕНИЕ (НЕПРЕДВИДЕНИ ЗА ЗЕЛЕНИ ПЛОЩИ)						стр.8

6. ПОДДЪРЖАНЕ НА ЗЕЛЕНАТА СИСТЕМА					стр.11

7. ОПАЗВАНЕ НА ЗЕЛЕНИТЕ ПЛОЩИ						стр.12

8. ОПАЗВАНЕ НА ДЪРВЕСНАТА И ХРАСТОВАТА РАСТИТЕЛНОСТ
												стр.13
9. ПРЕМАХВАНЕ ИЛИ ПРЕМЕСТВАНЕ НА РАСТИТЕЛНОСТ			стр.14

10. КОНТРОЛ. ОБЕЗЩЕТЕНИЯ. АДМИНИСТРАТИВНОНАКАЗАТЕЛН И РАЗПОРЕДБИ										стр.16

11. ДОПЪЛНИТЕЛНИ РАЗПОРЕДБИ							стр.18

12. ПРЕХОДНИ И ЗАКЛЮЧИТЕЛНИ РАЗПОРЕДБИ				стр.19

Глава І

ОБЩИ ПОЛОЖЕНИЯ

Чл. 1. (1) Тази наредба урежда обществените отношения, свързани с планирането, изграждането, устойчивото поддържане, опазване и развитие на зелената система на община Две могили, независимо от формите на собственост.
(2) Зелената система на Община Две могили е предназначена да подобрява жизнената среда и облика на населените места на общината, чрез поддържане на екологични, рекреативни, естетически и защитно-мелиоративни функции.
(3) Общински съвет – Две могили, по изготвен от Община Две могили проект за годишна финансова рамка, съобразена със Закона за държавния бюджет на Република България, ежегодно обезпечава необходимите средства за поддържане на оптимални жизнени условия на декоративната растителност в общинските зелени площи.



Глава ІІ

УПРАВЛЕНИЕ НА ЗЕЛЕНАТА СИСТЕМА

Чл. 2. (1) Органите за управление на зелената система са Общински съвет-Две могили, Кмета на Община Две могили, кметовете и кметските наместници на населените места в общината.
(2) С тази наредба се определят функциите на структурни звена от общинската администрация по отношение на изграждането, поддържането и опазването на зелената система на Община Две могили.
Чл. 3. (1) Органите, упоменати в чл. 2, ал. 1, управляват качеството на зелената система на Община Две могили въз основа на функционалното предназначение, интензитета на поддържане и териториалното разположение на зелените площи.
(2) Ежегодно, преди приемане на бюджета на Община Две могили, общинската администрация, кметовете и кметските наместници, определят интензитета на поддържане на зелените площи, включително и в стойностно изражение, включвайки го в проекта за бюджет, който следва да бъде приет от Общински съвет - Две могили.
Чл. 4. (1) Кметът на Община Две могили чрез упълномощените от него лица ръководи и координира цялостната дейност по опазване, изграждане и поддържане на зелената система на общината, организира изпълнението на бюджета по дейност „озеленяване” и на дългосрочните програми за развитието на зелената система и дава указания по приложението на тази наредба.
(2) Кметът на Община Две могили или оправомощено от него лице, по реда на чл. 63, ал. 1 на Закона за устройство на територията (ЗУТ) организира съставянето и актуализирането на публичен регистър на картотекираната растителност.
(3) Кметът на Община Две могили може да прехвърля свои правомощия и да възлага свои функции по дейностите свързани със зелената система на ресорния заместник-кмет, на кметовете на населени места, на ръководителите на поделения от структурата на общинската администрация и на други длъжностни лица, на основание & 1, ал. 3 от допълнителните разпоредби на ЗУТ.
(4) Кметът на общината определя в структурата на общинската администрация компетентено лице по поддържането и изграждането на зелените площи. 
Чл. 5. (1) Кметовете и кметските наместници на населените места в общината с изградени зелени площи:
1. изпълняват бюджета по дейност „озеленяване” в частта му за съответните населени места и организират провеждането на необходимите мероприятия;
2. изпълняват делегирани им от кмета на общината функции, свързани с устройство и поддържане на зелени площи.
(2) Определено от Кмета длъжностно лице:
1. контролира и коригира в съответствие с общинския проекто- бюджет предлаганите за одобрение от Кмета проект за необходими средства за следващата бюджетна година, въз основа на определения интензитет за поддържане на зелените площи;
2. контролира изразходването на общинските бюджетни средства за изграждане, поддържане и опазване на общинските зелени площи;
3. заверява заснемането на дървесната растителност и експертното становище за нея;
4. изразява становище и дава препоръки за опазване на растителността и извършване на компенсаторно озеленяване;
5. извършва проверки за паркоустройствени работи към разрешени строежи;
6. контролира качеството на дейностите по поддържане на зелените площи;
7. прави предписания за извършване на възстановителни мероприятия в случаите по чл. 38 от настоящата наредба.
8. дава указания за извършване на компенсаторно озеленяване и препоръки за опазване на растителността;
9. определя режима на движение на МПС, зареждащи търговски и обслужващи обекти в зелените площи.
10. изготвя средносрочни и краткосрочни програми за планиране и изграждане на нови зелени площи;
11. изготвя задания за инвестиционни проекти за обекти на зелената система, които се възлагат по реда на Закона за обществените поръчки;
12. осъществява взаимодействие по развитието, управлението, поддържането и опазването на зелените площи с длъжностни лица от министерства, държавни ведомства, общински звена, граждански сдружения, юридически и физически лица;
13. организира създаването и поддържането на публичен регистър на зелените площи;
(3) Решенията и предписанията на общинската администрация, отнасящи се за възстановяване на нарушени и замърсени зелени площи са задължителни за физическите и юридическите лица, допуснали нарушенията.
Чл. 6. Главният архитект на Община Две могили:
1. възлага етапни план-програми и програми за целеви действия за прилагане предвижданията на Общия устройствен план (ОУП);
2. възлага специализирани проучвания по конкретни проблеми, засягащи елементите на зелената система;
3. провежда конкурси и възлага подробни устройствени планове за обекти на Зелената система, при съобразяване с приети от Общински съвет Две могили програми за изграждане на нови зелени площи;
4. изработва или възлага изработването на задания за изготвяне на програмите, проучванията и плановете по точки 1, 2 и 3;
5. възлага, когато се изисква по закон, оценки за въздействието върху околната среда (ОВОС), екологични оценки (ЕО), екологични експертизи (ЕЕ), документации за запитване относно необходимостта ОВОС (ЕО) и други специализирани проучвания, свързани с екологичните и санитарно хигиенни изисквания при създаване и изменение на устройствени планове.
Чл. 7. Общинският експертен съвет по устройство на територията:
1. разглежда и приема заданията, проучванията и плановете по чл. 6, т.т. 1, 2, 3 и 4;
2. разглежда и приема задания и проекти на подробни устройствени планове за паркове и градини по чл. 62, ал. 1 от ЗУТ заедно с план схемите по чл. 62, ал. 9 от ЗУТ и по чл. 108, ал. 2 от ЗУТ;
3. разглежда и приема инвестиционни проекти за обекти на зелената система в територии по чл. 61, ал. 4 от ЗУТ;
4. разглежда и се произнася и по други въпроси по изграждането и поддържането на зелената система на Община Две могили.





Глава ІІІ

ПЛАНИРАНЕ И ИЗГРАЖДАНЕ НА ЗЕЛЕНАТА СИСТЕМА.
СПЕЦИАЛНИ ИЗИСКВАНИЯ ЗА ОПАЗВАНЕ НА РАСТИТЕЛНОСТТА ПРИ СТРОИТЕЛСТВО И ПРИ ПОСТАВЯНЕ НА ПРЕМЕСТВАЕМИ ОБЕКТИ

Раздел І

ПЛАНИРАНЕ И ИЗГРАЖДАНЕ НА ЗЕЛЕНАТА СИСТЕМА

Чл. 8. (1) Планирането на зелената система, се извършва с Общ устройствен план (ОУП) и Подробен устройствен план (ПУП).
(2) С ОУП на Община Две могили и правилата за прилагането му се определят територии, устройствени зони и самостоятелни терени за озеленяване, както и специфични правила и нормативи за тяхното устройство и застрояване.
Чл. 9. (1) Заданията за изработване на ПУП на обществени зелени площи се съобразяват с изискванията на чл. 62, ал. 1 и Наредбата по чл. 13, ал. 1 от ЗУТ и се разглеждат от постоянните комисии по устройство на територията и жилищна политика и по опазване на околната среда при Общински съвет - Две могили.
(2) По решение на Общински съвет - Две могили или на кмета на Община Две могили могат да се разглеждат и приемат задания и за други видове зелени площи.
(3) При разглеждане на заданията по ал. 1, с оглед характера на обекта, кметът на Община Две могили или председателят на Общински съвет - Две могили могат да изискат подробният устройствен план да бъде подложен на обществено обсъждане по реда на чл. 127, ал. 1 от ЗУТ.
Чл. 10. Разрешаване на строителство и поставяне на обекти по чл. 56 и чл. 57 от ЗУТ в съществуващи паркове, градини и други зелени площи за широко обществено ползване по чл.61, ал. 4 от ЗУТ се допуска само въз основа на влязъл в сила подробен устройствен план и на план-схемите към него.
Чл. 11. Парковете и градините, обявени или декларирани за паметници на градинско- парковото изкуство или представляващи части от групови паметници на културата, се планират, устройват и опазват при спазване на Закона за културното наследство(ЗКН).
Чл. 12. На основание чл.8, ал.1 се изготвят краткосрочни, средносрочни и дългосрочни програми за изграждане на нови зелени площи, които се приемат от Общински съвет-Две могили.
Чл. 13. Общински съвет – Две могили и Община Две могили обезпечават необходимите средства за изграждане на нови зелени площи за широко обществено ползване, предвидени с ОУП и ПУП.
Чл. 14. Новоизградените общински зелени площи се предават с гаранционен срок, в който изпълнителят е длъжен да отстрани допуснатите пропуски и да възстанови загиналата растителност. Гаранционният срок е равен на гаранционното поддържане, включено в договора за изпълнение на обекта.
Чл. 15. При преструктуриране на съществуващи жилищни комплекси, застрояването и урегулирането на нови поземлени имоти в тях за квартални паркове и градини се извършва по реда на чл. 22 от ЗУТ и съобразно предвижданията на ОУП.


Раздел ІІ

ИЗИСКВАНИЯ ПРИ СТРОИТЕЛСТВО И ПОСТАВЯНЕ НА ПРЕМЕСТВАЕМИ ОБЕКТИ В ПОЗЕМЛЕНИ ИМОТИ, ПРЕДВИДЕНИ ЗА ЗЕЛЕНИ ПЛОЩИ –РЕАЛИЗИРАНИ И НЕРЕАЛИЗИРАНИ

Чл. 16. (1) В изградени паркове и зелени площи по чл. 61, ал. 4 от ЗУТ не се допуска изграждане на огради, освен ако не е предвидено с ПУП за парка или градината, приет по реда на чл. 62, ал. 9 от ЗУТ.
(2) В предвидените, но неизградени паркове и озеленени площи по чл. 61, ал. 4 от ЗУТ се допускат само леки огради при условията на чл. 48, ал. 2 от ЗУТ.
Чл. 17. (1) В незастроените имоти предвидени по ОУП или ПУП за зелени площи по чл.61, ал.4 от ЗУТ, които не са реализирани, могат да се изграждат само временни обекти по чл. 55 от ЗУТ, представляващи спортни и детски площадки, летни естради, атракциони, открити изложбени площи и други открити обекти, съвместими с парковите функции, които заемат до 25% от имотите с площ до 5000 м2 и 10% от имотите с площ над 5000 м2.
(2) За изграждането на тези обекти не се разрешава премахване на картотекирана дървесна растителност.
(3) Когато за временния обект по ал. 1 се налага премахване на дървесна растителност, визата се съгласува с длъжностно лице, определено от Кмета, който дава указания за извършване на компенсаторно озеленяване в незаетата от обекта част от имота и упражнява контрол по спазване на поставените условия.
(4) Не се разрешава в имотите по ал. 1 изграждане на временни паркинги, автокъщи, автомивки, бензиностанции, газостанции и други обекти, неприсъщи на парковите функции.
(5) Изключение от допустимите функции за временните обекти по ал. 1 се допуска при използване на незастроените имоти, предвидени за зелени площи, само за производство на декоративна растителност. В този случай се разрешават всички видове временни постройки по чл. 50 т. 2 от ЗУТ.
(6) Одобряването на инвестиционни проекти за строежи по ал. 5 и въвеждането им в експлоатация се извършва само при условие, че отговарят на разрешената, съгласно издадената виза, функция за обслужване дейностите по производство на декоративна растителност.
Чл. 18. В застроени имоти предвидени по ОУП или ПУП за зелени площи се разрешава само преустройство на таванско помещение по чл. 50, т. 1-б от ЗУТ и вътрешно преустройство и ремонти по чл. 53 от ЗУТ.
Чл. 19. (1) В имотите, предвидени зелени площи, които не са реализирани, до тяхното отчуждаване, могат да се поставят преместваеми обекти по чл. 56 от ЗУТ, които общо не могат да надвишават следните размери:
1. до 9 м2 – за имоти с площ до 1000 м2;
2. до 12 м2 – за имоти с площ от 1000 м2 до 3000 м2;
3. до 16 м2 – за имоти с площ от 3000 м2 до 5000 м2;
4. от 16 до 25 м2 – за имотите с площ над 5000 м2.
(2) При поставяне на преместваемите обекти в имотите по ал. 1 не се разрешава премахване на дървесна растителност.



Раздел ІІІ

ИЗИСКВАНИЯ ПРИ СТРОИТЕЛСТВО И ПОСТАВЯНЕ НА ПРЕМЕСТВАЕМИ ОБЕКТИ В ПОЗЕМЛЕНИ ИМОТИ С ДРУГО ПРЕДНАЗНАЧЕНИЕ (НЕПРЕДВИДЕНИ ЗА ЗЕЛЕНИ ПЛОЩИ)

Чл. 20. (1) При разрешаване на временни и на преместваеми обекти по чл. 55, чл. 56 и чл. 57 от ЗУТ в незастроени имоти, които не са определени по устройствен план за зелени площи, но в които има дървесна растителност, обектите се разполагат така, че да се осигури определената с ОУП за имота минимална озеленена площ, при максимално опазване на растителността. 
(2) Не се разрешава поставяне на преместваеми обекти по чл. 56 и чл.
57 от ЗУТ в застроени имоти, когато поставянето на обекта предвижда премахване на дървесна растителност.
(3) Когато временните и преместваемите обекти по ал. 1 засягат дървесна растителност, визите за тях се съгласуват от длъжностно лице, определено от Кмета, който поставя изисквания по отношение площта и разполагането им.
Чл. 21. (1) Когато по искане на физически и юридически лица се допуска изработване или изменение на ПУП за имоти със съществуваща дървесна растителност, се изисква да представят геодезическо заснемане и експертно становище за наличната в имота дървесна растителност.
(2) Заснемането и становището по ал. 1 се заверяват от длъжностно лице определено от Кмета.
(3) При заверяване на заснемането по ал.1, определеното от Кмета длъжностно лице дава препоръки за опазване на наличната в имота дървесна растителност, както и указания за извършване на компенсаторно озеленяване в или извън рамките на имота.
(4) Заверените заснемания и становище по ал. 3 се прилагат към проекта за ПУП и се съобразяват при неговото одобряване.
Чл. 22. (1) Молбата за издаване на виза за проектиране за строежи по чл. 134, ал. 6 от ЗУТ и всички случаи на свободно застрояване с плътност над 25% се придружава от заверено заснемане и становище по чл. 21, ал. 1. 
(2) По изключение и по преценка на органа, който издава визата, може да се изисква заснемане и становище и за случаи, извън тези по ал. 1. 
(3) Не се изисква заснемане и оценка при издаване на виза по влязъл в сила ПУП, при одобряването на който е изпълнена разпоредбата на чл. 21, както и на виза за надстрояване на съществуваща сграда.
(4) За строежите по чл. 12, ал. 3 от ЗУТ компетентните органи, които съгласуват и дават становище за наличната в имота дървесна растителност са Министерство на земеделието и горите (МЗГ), Министерство на околната среда и водите (МОСВ) или Национален институт за недвижимо и културно наследство (НИНКН), съобразно територията, в която попада имота.
(5) Заснемането и становището по ал. 1 се съобразяват при издаването на визата за проектиране.
Чл. 23. (1) Всички инвестиционни проекти, без тези за еднофамилни и вилни сгради и за строежи и шеста категория, задължително включват част “паркоустройство и благоустройство” (съгласно Наредба № 4 за обхвата и съдържанието на инвестиционните проекти) или мероприятия по възстановяване и озеленяване на терена за обектите на техническата и транспортната инфраструктура съгласно чл. 68 от ЗУТ.
(2) Когато в имота има налична дървесна растителност, проектите по ал. 1 се придружават от заснемане и експертно становище.
(3) В случай, че службите по чл.22, ал. 4 не съгласуват част „паркоустройство и благоустройство” от инвестиционния проект, проектът не се одобрява от главния архитект на общината, а се връща на възложителя за преработка, съобразно указанията на службите по ал. 4.
Чл. 24. (1) Проектите по част „паркоустройство и благоустройство” („ландшафтна архитектура”) се съгласуват от Главния архитект на общината само когато са съобразени:
1. с минималната озеленена площ, съгласно издадената виза (одобрения ПУП или устройствена зона по ОУП);
2. с изискванията на Наредба № 7 за правила и нормативи за устройство на отделните видове територии и устройствени зони;
3. с дървесната растителност, съставляваща определена част от озеленената площ;
4. с нормите за отстояния на растителността от сгради, съоръжения и имотни граници;
5. с биологичните изисквания на използваните растителни видове.
(2) Не се считат за озеленена площ външните тераси и всички видове пешеходни и транспортни настилки и тези на тревна фуга, които се включват в общата озеленена площ на имота с коефициент от 0,2 до 0,8 в зависимост от вида на настилката.
(3) Озеленените площи върху тераси, покривни градини и над подземни сгради и съоръжения се включват в общата озеленена площ на имота, ако според конструктивния проект и проекта за вертикално планиране е осигурен почвен пласт повече от 0,6 м. При по-малък почвен слой (но не по-малко от 0,3 м) площта им се умножава с коефициент 0,8.
(4) Водните площи се включват в озеленената площ. Когато надхвърлят 50% от изискващата се минимална озеленена площ, участват с площ, умножена с коефициент 0,5.
(5) Кашпите с размери повече от 0,5 м2 площ и дълбочина над 0,5 м. се включват в озеленената площ на имота като сумарната им площ се умножи с коефициент 0,8. Площта на по-малките кашпи участва с коефициент 0,5. 
(6) Вертикалното озеленяване (в това число перголи и фасади) участва в озеленената площ с коефициент от 0,5 до 0,8.
Чл. 25. (1) При съгласуване на част „Паркоустройство и благоустройство” към инвестиционните проекти, когато е необходимо компесаторно озеленяване, Главния архитект на общината предписва размера, видовия състав и мястото му.
(2) Гаранционния срок за извършеното компенсаторно озеленяване е най-малко два вегетативни периода.
Чл. 26. При строителство, разрешение за отсичане на дървесна растителност се издава само въз основа на одобрен при условията и по реда на тази наредба инвестиционен проект, съобразен със становището и предписанията на определено от Кмета длъжностно лице.
Чл. 27. (1) Изпълнението на предвидените в съгласувания паркоустройствен проект посадъчни работи (в т.ч. и компенсаторното озеленяване когато е в имота) се извършва в първия възможен посадъчен сезон, през който, съобразно организацията на строителството, в поземления имот могат да се извършват посадъчни работи.
(2) За случаите, когато компенсаторното озеленяване е извън поземления имот, то се извършва в първия възможен посадъчен сезон след започване на разрешеното по смисъла на чл. 157 от ЗУТ строителство в имота.
Чл. 28. За установяване изпълнението на паркоустройствените работи и/или компенсаторното озеленяване, длъжностно лице определено от Кмета съставя констативен протокол с участието на фирмата-изпълнител.
Чл. 29. (1) Не се издават удостоверения за въвеждане в експлоатация за строежи, за които не е изпълнена част “паркоустрояване и благоустрояване” към инвестиционния проект.
(2) Когато строежът е разрешен и се изпълнява и въвежда в експлоатация по етапи, изискването по ал. 1 важи след завършване на крайния етап.


Глава ІV

ПОДДЪРЖАНЕ НА ЗЕЛЕНАТА СИСТЕМА

Чл. 30. (1) Поддържането на зелените площи е специфична и творческа дейност, която се осъществява от общинско предприятие (ОП) или от изпълнител избран по реда на Закона за обществените поръчки (ЗОП) и се контролира от определено от Кмета длъжностно лице или директора на ОП. Тя е непрекъснат процес с агробиологичен строително-ремонтен характер, осигуряващ необходимите условия за комплексно функциониране на елементите на зелената система. 
(2) Общинските зелени площи за широко обществено ползване на всеки пет години се подлагат на преглед и преценка за необходимостта от частична реконструкция на амортизирани биологични или благоустройствени фондове. Прегледа и преценката се извършват от длъжностно лице, определено от Кмета.
Чл. 31. (1) Според интензивността на поддържане, зелените площи общинска собственост се разпределят в следните категории съгласно технологични карти за видовете работи и честотата на тяхното извършване:
І категория – представително поддържане; 
ІІ категория – оптимално поддържане;
ІІІ категория – средно поддържане;
ІV категория – частично поддържане;
(2) Поддържането на зелените площи се извършва въз основа на технологични планове и нормативи, съгласно вида и категорията на зелената площ, повторяемостта и обема на работите на съответните структурни елементи.
Чл. 32. (1) Организацията по изразходване на определените от Общински съвет - Две могили средства за поддържане на зелените площи, по възприетите категории и интензитет на поддържане, се извършва от разпоредителите с тези бюджетните средства, въз основа на одобрените технологични нормативи и разработени годишни технологични план - сметки.
Чл. 33. (1) Контролът върху количеството и качеството на извършваната работа по поддържането на общинските зелени площи се извършва от длъжностно лице, определено от Кмета, директора на общинско предприятие и кметовете на населените места, където се извършват мероприятия по поддържане, като за извършените проверки се съставя констативен протокол.
(2) Определено от Кмета длъжностно лице, оказва методическо ръководство върху работата на всички изпълнители по дейност озеленяване и поддържане на зелените площи по изпълнение на тази наредба. Препоръките и изискванията и са задължителни.



Глава V

ОПАЗВАНЕ НА ЗЕЛЕНАТА СИСТЕМА

Раздел І

ОПАЗВАНЕ НА ЗЕЛЕНИТЕ ПЛОЩИ

Чл. 34. (1) Всички лица са длъжни да опазват зелените площи, независимо от тяхната собственост.
(2) Опазването на озеленените площи включва:
1. полагане на постоянни грижи за поддържането в добро състояние на зелените площи;
2. недопускане на действия или бездействия, които водят до увреждане или унищожаване на зелените площи, настилките, водните площи и парковите съоръжения.
(3) Озеленените площи - публична собственост не могат да бъдат продавани, преотстъпвани и обременявани с вещни тежести, както и да бъдат използване за други цели.
(4) Съществуващи зелени площи - публична собственост, се устройват и опазват като защитени територии по смисъла на чл.8, т.4 и чл.62, ал.3 от ЗУТ.
Чл. 35. (1) Обществените зелени площи се използват само съобразно основното им предназначение по чл. 1, ал. 2.
(2) В обществените зелени площи се забранява:
1. строителство на допълнителни обекти за обществено обслужване, спорт и атракции, освен предвидените в паркоустройствените планове;
2. нанасянето на повреди върху растителността;
3. поставянето по дърветата на рекламно-информационни елементи или други съоръжения;
4. ходенето по тревните масиви в представителните зелени площи,
съгласно утвърден списък, освен в специално обозначени за целта места;
5. преминаването и паркирането на МПС, с изключение на тези със специален режим;
6. нанасянето на повреди на парковата мебел, съоръженията и настилките;
7. разхождането на свобода на домашни животни, извън определените и обозначените за това места;
8. замърсяване на зелените площи, алеи, детски площадки и други съоръжения с животински екскременти;
9. предизвикването на шум и безпокойство, които пречат на останалите посетители;
10. изхвърлянето на отпадъци извън определените за целта съдове;
11. събирането на семена, плодове, резници, брането на билки, освен в случаите, когато това е необходимо за възпроизводство и обогатяване на биологичното разнообразие в зелените площи за широко обществено ползване на населените места на общината.
12. насипване на осолен сняг, пясък и химикали в зелените площи и на не по-малко от 1 м. от стволовете на дървета и храсти, както и върху цветя и тревни площи, в следствие на зимното почистване и при миене и метене на тротоарите на уличните платна.
Чл. 36. (1) Провеждането на културни, спортни и други обществени мероприятия на открито в зелените площи, предназначени за широко обществено ползване, се допуска на определените за това места след разрешение на Кмета на общината или упълномощен от него служител на общинската администрация.
(2) За провеждане на мероприятие по ал. 1 се събира такса, определена с Наредбата за определяне и администриране на местни такси и цени на услуги, предоставяни от Община Две могили.
Чл. 37. (1) Ползвателите на съоръжения и търговски обекти в зелените площи са длъжни да чистят прилежащата си територия в обхват до 50 м., както и да провеждат мероприятия за опазване и възстановяване на увредената растителност по указания на определеното от Кмета длъжностно лице.
(2) Преминаването на МПС, зареждащи търговски и обслужващи обекти, се извършва по режим, определен от общинската администрация.
Чл. 38. (1) При разрешаване на строителство, което предвижда разкопаване на зелени площи по чл. 61, ал. 4 от ЗУТ, задължително се предписват възстановителни мероприятия.
(2) След извършване на неотложни аварийни и мероприятия на инженерната инфраструктура в зелени площи по чл. 61, ал. 4 от ЗУТ, се дават задължителни предписания от длъжностно лице, определено от Кмета за възстановителни мероприятия и се определя срок за изпълнението им.
(3) Възстановителните мероприятия са за сметка на възложителя, като за целта се внася гаранционен депозит, който се възстановява или задържа в зависимост от състоянието на зелените площи след приключване на възстановителните работи.
(4) В 5 годишен срок от завършване и приемане на строителството общинските органи по контрол на строителството извършват проверки по изпълнението на задълженията на собствениците (възложителите), свързани с озеленяване и компенсаторно залесяване.

Раздел ІІ

ОПАЗВАНЕ НА ДЪРВЕСНАТА И ХРАСТОВАТА РАСТИТЕЛНОСТ

Чл. 39. (1) Декоративната дървесна и храстова растителност на територията на Община се опазва съобразно изискванията на чл. 63, ал. 1, 2, 3, 4 и 5 от ЗУТ.
(2) Тази разпоредба не се отнася за растителност в имоти, попадащи в защитени територии, земи от горския фонд, в обекти на паметници на културата или други, за които има специален закон.
(3) Единични дървета, обявени за “исторически” или за “вековни и забележителни” извън паметници на културата или защитени територии се опазват по предвидения ред в Закона за паметниците на културата и музеите, в Закона за биологичното разнообразие и в Закона за защитените територии. 
Чл. 40. (1) Собствениците са длъжни да опазват и поддържат в добро състояние намиращата се в имотите им растителност.
(2) Собствениците са длъжни да осигуряват достъп до имотите си на компетентните служители от специализираните общински служби за извършване на огледи, картотекиране и контрол.
(3) В случай на отказване на достъп до имотите се издава заповед на кмета на общината по реда на чл. 194, ал. 3 от ЗУТ.
(4) Забранява се на собствениците на имоти, предвидени по общ или подробен устройствен план за зелените площи, да премахват или увреждат дървета и храсти, освен в случаите по чл. 42 от настоящата наредба.
(5) При изграждане на обекти с временен и постоянен статут съществуващата растителност се опазва при условията и реда на тази наредба.
Чл. 41. Всички собственици са длъжни да следят за наличие в имотите си на болни и изсъхнали дървета, представляващи опасност за имуществото, здравето и живота на гражданите и са длъжни да ги премахват своевременно и за своя сметка.
Чл. 42. (1) За осигуряване на оптимални условия за развитие, дървесната и храстова растителност следва да се засажда на нормативно изискващите се минимални отстояния до сгради, съоръжения и имотни (регулационни) граници.
(2) Засаждането на растителност на общински терени по инициатива на граждани и организации се съгласува с общинската администрация.

Раздел ІІІ

ПРЕМАХВАНЕ ИЛИ ПРЕМЕСТВАНЕ НА РАСТИТЕЛНОСТ

Чл. 43. (1) На територията на Община Две могили се забранява отсичане или изкореняване на дълготрайни дървета и храсти, независимо от собствеността им.
(2) По изключение растителността се премахва в следните случаи:
1.при наличие на изсъхнали и болни дървета, издънкова и самонастанена растителност, особено в основи на сгради и съоръжения, както и дървета, застрашаващи сигурността на гражданите, безопасността на движението, сградите, съоръженията и инженерната инфраструктура;
2. при реконструкция на съществуващата растителност и озеленени площи, при провеждане на санитарни сечи по утвърдени проекти;
3. при строителството на сгради, съоръжения, пътища и обекти на инженерната инфраструктура при доказана невъзможност за запазването им, след одобряване на инвестиционния проект;
4. при премахване на последици от природни бедствия, производствени аварии, в т.ч. аварийни ремонти на подземни комуникации и инженерни съоръжения.
(3) Кастрене на дълготрайни дървета и храсти в зелени площи - публична собственост, се допуска при доказана необходимост, след експертно становище.
(4) Планираната и санитарна сеч на общински гори да се съгласува и приема от Общински съвет след представяне от екологичен съвет.
Чл. 44. (1) Писмено разрешение за преместване, премахване или кастрене на дървесна и храстова растителност се издава от Кмета на Общината или оправомощено от него длъжностно лице, въз основа на експертно становище.
(2) Срокът на валидност на разрешенията е една година.
Чл. 45. (1) Когато на физически или юридически лица се издават разрешения за премахване или преместване на общинска декоративна растителност, се прави оценка на засегнатата растителност, като в разрешението се вписва размера на обезщетението, с изключение на случаите, когато дърветата застрашават живота, имотите и прилежащата към тях инфраструктура на гражданите.
(2) Собственици на частни имоти не заплащат обезщетение за отсечена растителност в техния недвижим имот, освен в случаите когато дърветата застрашават живота, имотите и прилежащата към тях инфраструктура на гражданите.
(3) Дърветата и храстите по чл. 43, ал. 2, т. 4 се премахват незабавно от собственика или от аварийните служби, като за състоянието им и предприетите мерки се съставя констативен протокол от общинската администрация. За премахването им се уведомява компетентния по озеленяване орган на общината – за всички случаи, НИНКП – в обекти на паметници на културата или тяхната среда, РИОСВ-Русе – за дървета, обявени за защитени, в тридневен срок от собственика на терена.
(4) В разрешителния документ се вписват задължения към инвеститора (собственика), произтичащи от акта по отсичането.
Чл. 46. (1) Отрязването на клони, преместването и премахването на общинска растителност, за която има писмено разрешение, се извършва за сметка на собственика и/или на заинтересованото лице, в случаите когато не са застрашени живота и жилищния му имот.
(2) Дървесината, добита при отсичане общинска дървесна растителност с разрешение за премахване се маркира с марка собственост на общината и се прибира на склад за общинско ползване.
Чл. 47. (1) Споровете, при липса на съгласие между собствениците за изкореняване или отсичане на дървета, намиращи се на отстояние от съседен чужд имот, по-малко от допустимото от закона, се решават по съдебен ред.
(2) По реда на тази наредба се разглеждат и разрешават искания за отсичане на корени или клони на дървета, преминаващи в съседен имот.
(3) Процедурите по премахване на растителност в съсобствен имот и в дворната част на етажна собственост се провеждат при условията и по реда на тази наредба при съгласие на собствениците, постигнато по предвидения ред в Закона за собствеността.
(4) Всеки съсобственик или собственик на обект етажна собственост може да иска премахването на растителност, която влошава недопустимо условията на ползване на неговия имот по съдебен ред, при липса на съгласие от останалите съсобственици.
Чл. 48. (1) Заявление (молба) за издаване на разрешение за кастрене, премахване и преместване по раздел ІІІ се подава до кмета на общината.
(2) Кметът на общината разглежда подадените заявления и издава разрешение или отказ, когато това е от неговата компетентност по тази наредба. В останалите случаи той изпраща преписката на органите на Министерството на околната среда и водите и/или на Националния институт за паметниците на културата, придружена с експертно становище.
(3) Заявлението се подава от собственика на имота, от заинтересовани физически или юридически лица или упълномощени от тях лица.
(4) Към заявлението се прилага копие от: документ за собственост, одобрен инвестиционен проект, решение на Общински съвет, експертен съвет, строително разрешение, квитанция за внесена такса или др. документи. 
Чл. 49. (1) При констатиране на липса на основание за издаване на разрешение за кастрене, премахване или преместване на растителност, кмета отказва издаването на разрешението.

Глава VІ

КОНТРОЛ.ОБЕЗЩЕТЕНИЯ.АДМИНИСТРАТИВНОНАКАЗАТЕЛН И РАЗПОРЕДБИ

Чл. 50. Контрол по изпълнение на наредбата се осъществява от кмета на общината, от заместник-кмета по устройство на територията, както и от упълномощените от тях лица, включително кметовете и кметските наместници на населени места.
Чл. 51. (1) За всички причинени щети на елементите на зелената система на общината – растителност и съоръжения, виновните лица, освен глоба, дължат обезщетение в размер достатъчен за възстановяване на причинените щети.
(2) Обезщетението не се дължи, ако в определен от общинската администрация срок виновните лица възстановят причинените щети.
(3) В случаите на премахване, без съгласието на собственика на дървета и храсти, които не нарушават нормативните отстояния от сгради, съоръжения и имотни граници или не създават съществени пречки за инженерните мрежи, причинителят на щетата е длъжен да заплати на собственика обезщетение. В тези случаи, при липса на съгласие, размерът на обезщетенията се установяват по съдебен ред.
(4) Размерът на обезщетенията по ал. 1 и ал. 3 се определя по съгласно оценка от лицензиран оценител.
(5) Не се дължи обезщетение, когато се премахват дървета, които в резултат на природни бедствия, аварии и др., създават непосредствена опасност за жилищни имоти живота и здравето на гражданите.
(6) Замърсени участъци на озеленени площи по чл. 61, ал. 4 от ЗУТ се почистват от нарушителите за тяхна сметка. При отказ това се извършва от специализираните общински служби по озеленяване за сметка на нарушителите.
Чл. 52. (1) Нарушенията по тази наредба се констатират с акт за установяване на административно нарушение, съставен от упълномощените от Кмета на общината длъжностни лица.
(2) Въз основа на акта за установяване на административно нарушение кметът на общината издава наказателно постановление.
(3) Установяването на нарушенията, определянето на наказателно- отговорните лица, издаването, обжалването и изпълнението на наказателните постановления се извършват по реда на Закона за административните нарушения и наказания.
(4) Санкциите, свързани с нарушение на растителност и територии, обявени за защитен природен обект се налагат от органите на МОСВ.
(5) Санкции за неправилно преминаване и паркиране на МПС в зелени площи се налагат по Наредба № 3 за поддържане и осигуряване на обществения ред, опазване на собствеността и чистотата на територията на Община Две могили, област Русе.
(6) Санкции за монтиране в зелени площи без разрешение на обекти за реклама, търговия, палатки, каравани и др. съоръжения се налагат по реда на наредбата по чл. 56, ал. 2 от ЗУТ.
Чл. 53. (1) Наказва се с глоба от 100 до 5 000 лв., ако не подлежи на по-тежко наказание:
1. лице, което разпореди или отсече, изкорени, унищожи или увреди дълготрайна растителност, зелена площ, паркова територия и др. без писмено разрешение на компетентния орган;
2. изпълнителят на новоизградени зелени площи, който в определения гаранционен срок не отстрани допуснатите пропуски и не възстанови загиналата растителност;
3. лице, което отсече повече от определения норматив или допустим брой дървета;
4. лице, което създава нерегламентирани сметища в територии и имоти предвидени за озеленяване.
(2) Наказва се с глоба от 50 до 1500 лв., ако не подлежи на по-тежко наказание:
1. лице, което упражнява спортове в парковете и градините, извън определените за това места, с което застрашава посетителите;
2. лице, което пуска на свобода кучета или други домашни животни в зелени площи, поляни, цветни фигури и детски площадки; 
3. лице, което развежда кучета или други домашни животни в зелени площи и не събира техните екскременти;
4. лице, което пуска на паша домашни животни, при което се унищожават зелени площи и декоративна растителност или коси трева без разрешение;
5. лице, което предизвиква шум и безпокойство, които пречат на посетителите в обектите на зелената система;
6. лице, което замърсява зелените площи с отпадъци от всякакво естество;
7. лице, което извършва продажба без разрешение в зелените площи на всички видове стоки, извършва услуги или устройва забавления;
8. лице, което организира и провежда митинги, събрания, културни, спортни или други обществени мероприятия на открито в зелените площи без разрешение;
9. лице, което чупи или поврежда съоръжения за игра в зелени площи и друга паркова мебел;
10. лице, което поставя по дървета в обществените зелени площи рекламно-информационни елементи или други съоръжения.
(3) За други нарушения на тази наредба на виновните лица се налага глоба от 50 до 500 лв.
(4) При къпане в паркови водни площи и използване на плавателни съдове, освен в разрешените за целта места се заплаща глоба от 10 до 50 лв. 
(5) При явно маловажни случаи на нарушаване на тази наредба не се съставя акт за установяване на нарушение, а се налагат глоби по реда и в размера предвиден с чл. 39, ал. 1 и ал. 2 от Закона за административните нарушения и наказания.
(6) Когато някое от нарушенията по ал. 1 е извършено от едноличен търговец или от юридическо лице се налага имуществена санкция в размер от 1000 до 50 000 лв., а за нарушение по ал. 2 – от 500 до 10 000 лв.




ДОПЪЛНИТЕЛНИ РАЗПОРЕДБИ

§ 1. По смисъла на тази наредба:
1. „Декоративна растителност” (вегетативни елементи) е цялото декоративно растително разнообразие – дървета, храсти, цветя и треви включени в зелените площи в насажденията по алеи, улици и площади и в недвижимите имоти на държавата, общината, юридически и физически лица. Дълготрайна декоративна растителност са всички местни и чуждоземни декоративни видове широколистни и иглолистни дървета и храсти.
2. „Интензитет (степен) на поддържане” – повторяемостта на видовете дейности, според технологичните нормативи в определената категория озеленена площ.
3. „Технологични норми” за поддържане на паркове, градини и лесопаркове – посочени в приложение № 1- извлечение от методическите указания на Министерството на териториалното развитие и строителството, публикувани през 1993 година.
4. Експертното становище за състоянието на растителността съдържа:
4.1. Определяне местоположението и собствеността;
4.2. Определяне на декоративния вид и състояние –ориентировъчна възраст, диаметър на ствола на височина 1 м. от почвата, диаметър на короната, ориентировъчна височина, жизнеността на декоративния вид, преценка за  здравословното състояние на стъблото, клоните, листната маса, симптоми на заболяване, наличие на вредители, влияние на екологичните условия на околната среда;
4.3. Заключение с конкретни предложения – да се запази и се проведат мероприятия за подобряване на неговото състояние, да се премести, да се премахне или да се подмени с друг екземпляр;
5. Отстоянията на декоративната растителност от въздушни електропроводи и др. енергийни обекти се определят, съгласно Наредба № 16 за сервитути на енергийните обекти (ДВ бр.88/08.10.2004 г.).

ПРЕХОДНИ И ЗАКЛЮЧИТЕЛНИ РАЗПОРЕДБИ

§ 1. Наредбата се издава на основание чл.62, ал.10 от ЗУТ и чл. 21, ал.2 от ЗМСМА, във връзка с чл.21, ал.1, т.13 от ЗМСМА.
§ 2. Наредбата за изграждане, поддържане и опазване на зелената система на Община Две могили е приета с Решение № …….. по Протокол № …… от ………. 2025 г. на Общински съвет – Две могили и влиза в сила от датата на влизане в сила на решението, с което е приета.
§3. Считано от датата на въвеждане на еврото в Република България, размерът на всички такси и цени на услуги и санкции, посочени в български лева, се превалутира и закръглява в ЕВРО, съобразно реда по чл. 12 и чл. 13 от Закона за въвеждане на еврото в Република България.
§4. Тази наредба отменя Наредба № 14 за изграждане и опазване на зелената система на територията на община Две могили, приета с Решение № 314 по Протокол № 26/23.01.2009 г. на Общински съвет – Две могили, изм. с Решение № 26 от 30.04.2019 г. на Административен съд – Русе, изм. с Решение № 30 от 27.05.2019 г. на Административен съд – Русе.

